# Béla Kerékjártó

Béla Kerékjártó (Budapest, 1 d'octubre de 1898 - Gyöngyös, 26 de juny de 1946) va ser un matemàtic hongarès.

## Vida i Obra

El seu pare era l'enginyer municipal de Újpest (avui un barri de Budapest, però aleshores un municipi independent) i va morir el 1901. Kerékjártó, va ser educat, doncs, per la seva mare. Va fer els estudis secundaris a la seva vila, mostrant gran afició i facilitat per la música i les llengües. El 1916 es va matricular a la universitat de Budapest amb la intenció de fer-se mestre. A començaments de 1920 va defensar la seva tesi doctoral i el mes de febrer li va ser concedit el grau de doctor. A continuació va estar viatjant pels centres matemàtics europeus: Viena, Berlín, Göttingen, Lausana...
El 1921 va ser nomenat professor ajudant de la universitat de Szeged, però el curs següent va anar a la universitat de Göttingen. El segon semestre de 1923 va estar a Barcelona per invitació d'Esteve Terradas, en el marc dels Cursos Monogràfics d'Alts Estudis i d'Intercanvi. Des de 1923 fins a 1925 va ser professor de la universitat de Princeton gràcies a una beca Rockefeller i el 1925 va ser nomenat professor titular de la universitat de Szeged, càrrec en el que va romandre fins al 1938 en que es va traslladar a la universitat de Budapest. Només hi va estar vuit anys, ja que el 1946 va morir inesperadament al sanatori de Mátraháza, on eren metges la seva filla i el seu gendre.
Seguint la seva voluntat, va ser enterrat en la intimitat en el cementiri del sanatori, però el 1957 les seves despulles van ser traslladades a un cementiri de Budapest, al costat de les del seu pare.
Kerékjártó va ser l'únic matemàtic hongarès que es va dedicar exclusivament a l'estudi de la topologia: Va publicar una setantena d'articles i el primer volum d'una gran monografia sobre el tema. El 1923 va demostrar un teorema que resol el problema de l'equivalència topològica de les superfícies compactes i no compactes.

## Referències

* ↑ Gáll, 2004, p. 233.
* ↑ Gáll, 2004, p. 235.
* ↑ Gáll, 2004, p. 240.
* ↑ Gáll, 2004, p. 242.
* ↑ Roca-Rosell, 2019, p. 19.
* ↑ Roca-Rosell, 2019, p. 18.
* ↑ Gáll, 2004, p. 244.
* ↑ Gáll, 2004, p. 251.
* ↑ Gáll, 2004, p. 255-256.
* ↑ Császár i Bognàr, 2006, p. 15-16.
* ↑ Kónya, 2005, p. 221.

## Bibliografia

* Császár, Ákos; Bognàr, Mátyás. «Topology». A: János Horváth (ed.). A Panorama of Hungarian Mathematics in the Twentieth Century (en anglès). Springer, 2006, p. 9-28. ISBN 3-540-28945-3.
* Gáll, Gyorgy «Béla Kerékjártó (A biographical sketch)» (en anglès). Teaching Mathematics and Computer Science, Vol. 2, Num. 2, 2004, pàg. 231-263. DOI: 10.5485/TMCS.2004.0055. ISSN: 1589-7389.
* Kónya, Eszter «On the fundamental theorem of compact and noncompact surfaces» (en anglès). Annales Mathematicae et Informaticae, Vol. 32, 2005, pàg. 211–224. ISSN: 1787-5021.
* Roca-Rosell, Antoni. «Internationalization of Scientific Activity in Spain in Interwar Period». A: Julien Bernard, Carlos Lobo (eds.). Weyl and the Problem of Space (en anglès). Springer, 2019. ISBN 978-3-030-11526-5.

## Enllaços externs

* O'Connor, John J.; Robertson, Edmund F. «Béla Kerékjártó» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Freudenthal, Hans. «Kerékjártó, Béla». Complete Dictionary of Scientific Biography, 2008. [Consulta: 7 febrer 2021]. (anglès)
* Macho, M. «Béla Kerékjártó (1898-1946)». Euskal Herriko Univertsitatea, 2013. [Consulta: 7 febrer 2021]. (castellà)
* Csákány, Béla; Varga, Antal; Vargáné, Piroska. «The history of the Bolyai Institute of Szeged, Hungary». Universitat de Szeged. [Consulta: 7 febrer 2021]. (anglès)